60-jarige in kruisvuur gewondŉ 60-jarige man is Dinsdagmiddag in Rustenburg tydens ŉ oor-en-weer-skietgeveg tussen ŉ veiligheidsbeampte en vier rowers gewond. Lt.kol. Katlego Mogale, ŉ polisiewoordvoerder, het Woensdag aan Maroela Media gesê vier gewapende mans het ŉ veiligheidsbeampte oorval terwyl hy in sy voertuig in Aschenbergstraat in Chamdor gesit het. “Hulle het ŉ vuurwapen op hom gerig en aangedring op sy dienspistool,” het Mogale gesê. Die beampte het sy vuurwapen oorhandig, waarna die mans weggehardloop het. “Die beampte het ŉ tweede vuurwapen by hom gehad en op die rowers geskiet terwyl hulle weggehardloop het.” Hulle het teruggeskiet en die 60-jarige omstander is vermoedelik tydens die skietery gewond. Santi Steinmann, ŉ woordvoerder van Netcare 911, het gesê die slagoffer is ernstig gewond. Hy is op die toneel behandel en na ŉ nabygeleë hospitaal geneem vir verdere behandeling. Die Kagiso-polisie ondersoek ŉ saak van poging tot moord. Niemand is nog in verband met die voorval in hegtenis geneem nie. Die polisie versoek enigiemand met inligting oor waar die verdagtes hulle mag bevind om Crime Stop by 08600 10111 te skakel.